BA ตั้งเป้าผู้โดยสารปีนี้ 4.4 ล้านคน จ่อเพิ่มไฟล์ทจีนพ.ค.นี้
BA วางเป้าผู้โดยสารปีนี้ 4.4 ล้านคน จาก 2.65 ล้านคนในปี 65 เล็งเพิ่มเส้นทางบินไปจีน ที่เมืองฉงชิ่ง และเมืองเฉิงตู ในเดือนพ.ค.66
BA วางเป้าผู้โดยสารปีนี้ 4.4 ล้านคน จาก 2.65 ล้านคนในปี 65 เล็งเพิ่มเส้นทางบินไปจีน ที่เมืองฉงชิ่ง และเมืองเฉิงตู ในเดือนพ.ค.66
10 มี.ค. 2566

นายอนวัช ลีละวัฒน์วัฒนา รองกรรมการผู้อำนวยการใหญ่อาวุโส สายงานการเงินและบัญชี บริษัท การบินกรุงเทพ จำกัด (มหาชน) หรือ BA กล่าวว่า บริษัทตั้งเป้าจำนวนผู้โดยสารปี 66 ที่ 4.4 ล้านคน จาก 2.65 ล้านคนในปี 65 อัตราส่วนบรรทุกผู้โดยสาร (Load Factor) ปี 66 ที่ 73-74% และคาดการณ์ ปริมาณการขนส่งผู้โดยสาร (RPK) และปริมาณการผลิตด้านผู้โดยสาร (ASK) เพิ่มขึ้นราว 40%-45% จากปี 65 แต่ก็ขึ้นกับความพร้อมของฝูงบินบริษัท และยอดจองตั๋วด้วย และลุ้นกลับมีมีกำไรได้
โดยต้นทุนหลักมาจากราคาน้ำมัน แต่ก็ยังถือว่าอยู่ในระดับสูง ส่วนอะไหล่และชิ้นส่วนเครื่องบินปรับขึ้นไปกว่า 20% ซึ่งบริษัทจะพยายามควบคุมค่าใช้จ่าย และไม่กระทบกับความปลอดภัยผู้โดยสาร รวมทั้งจัดการอัตราแลกเปลี่ยนให้ match ระหว่างรายได้และรายจ่าย ทั้งนี้ ในปี 62 จำนวนผู้โดยสาร อยู่ที่ 5.9 ล้านคน
สำหรับในเดือนม.ค.-ก.พ.66 มีปริมาณการเดินทางผู้โดยสารเพิ่มขึ้นอย่างชัดเจนจากช่วงเดียวกันของปีก่อนซึ่งไทยยังมีมาตรการจำกัดการเดินทางพอสมควร ส่วนการเปิดประเทศของจีนส่งผลดีต่อไทย โดย BA มีสัดส่วนผู้โดยสารจีนไม่มากนัก ซึ่งบริษัทเตรียมเพิ่มเส้นทางบินไปจีน ที่เมืองฉงชิ่ง และเมืองเฉิงตู ในเดือนพ.ค.66
“ดูแนวโน้มยอดจองตั๋วโดยสารล่วงหน้าพบว่าค่อนข้างดี ฟื้นตัวอย่างต่อเนื่อง และปัจจุบันราคาน้ำมันอากาศยานปรับตัวลดลงมาประมาณ 110 เหรียญ/บาร์เรล จากปีก่อนเพิ่มสูงขึ้นถึง 160 เหรียญ/บาร์เรล ช่วยด้านต้นทุนได้มาก ซึ่งปัจจุบันบริษัทมี Load Factor ที่ดี ก็ทำให้บริษัทสามารถทำกำไรได้ดีขึ้น” นายอนวัช กล่าว 
สำหรับปีนี้ บริษัทคาดว่าปีนี้จะมีจำนวนเครื่องบิน 26-28 ลำ จากสิ้นปี 65 ที่ 35 ลำ โดยปัจจุบันฝูงเป็นเครื่องบินแอร์บัส A320 จำนวน  8 ลำ และจะทยอยส่งคืน จะเหลือ 3-5 ลำ ในปลายปี และคงจำนวนเครื่องบินแอร์บัส A319 ที่มี 13 ลำ ส่วนเครื่องบินใบพัด ATR 72-600 จำนวน 13 ลำ มีแผนขายออก 3 ลำ ส่งมอบครึ่งปีแรกปีนี้ จะลดลงมาที่ 10 ลำ และเครื่องบิน ATR72-500 มีอยู่ 1 ลำคาดว่าภายในครึ่งปีแรกปีนี้จะส่งมอบผู้ซื้อได้ ส่วนการวางแผนจัดหากำลังเจรจา และยังเสาะหาเครื่องบินที่เหมาะสมมาประจำฝูงบิน
ส่วนความคืบหน้าโครงการพัฒนาสนามบินอู่ตะเภาและเมืองการบินตะวันออก นายอนวัช กล่าว่า โครงการนี้ยังไม่ได้เริ่มดำเนินการเพราะแต่ละฝ่ายทั้งภาครัฐและเอกชนต้องดำเนินตามเงื่อนไขบังคับก่อน ซึ่งเงื่อนไขบังคับก่อนยังไม่บรรลุไปถึงที่จะส่งมอบพื้นที่เพื่อการก่อสร้างได้ จึงคาดว่าต้องใช้เวลาอีกสักระยะหนึ่งในการดำเนินการ  แต่บริษัท อู่ตะเภา อินเตอร์เนชั่นแนล เอวิเอชั่น จำกัด (UTA) ได้เตรียมการออกแบบ วางแผนงาน และเตรียมงานเพื่อการก่อสร้างให้พร้อมหากได้สัญญาส่งมอบพื้นที่
นางสาวภัทรภร อิทธิภูวดล ผู้อำนวยการส่วนบริหารการเงินองค์กร BA กล่าวว่า ไตรมาส 4/65 มีจำนวนนักท่องเที่ยวต่างชาติเข้าไทยจำนวน 5.5 ล้านคน หรือคิดเป็น 53%ของช่วงก่อนโควิด โดยในปี 65 มีจำนวนนักท่องเที่ยว 11.2 ล้านคน คิดเป็น 28% ของก่อนช่วงโควิดที่มีจำนวนนักท่องเที่ยว 39.7 ล้านคน ในปี 65 บริษัทมีเส้นทางบิน 24 เส้นทาง 17 ประเทศในประเทศ 7 เส้นทางบินต่างประเทศ โดยไตรมาส 3/65 ทยอยบินมากขึ้น
ด้านสัดส่วนผู้โดยสารต่างประเทศในปี 65 มีกว่า 40% ส่วนใหญ่มาจากยุโรป และตะวันออกกลาง 17% ส่วนเอเชีย และออสเตรเลีย อยู่ที่ 14% ทั้งนี้สัดส่วนผู้โดยสารจากต่างประเทศมีแนวโน้มสูงขึ้นตั้งแต่ไตรมาส 1/65  มี 20% และเพิ่มมาตามลำดับในไตรมาส 4/65 เพิ่มเป็น 40%
ทั้งนี้บริษัทมีสายการบินพันธมิตร (Codesahare) 26 สายการบิน ซึ่งนำส่งรายได้ให้กับบริษัท 17% ในปี 65 สูงขึ้นกว่าปีก่อน 7% โดยสายการบินที่นำส่งผู้โดยสารสูงสุดได้แก่ สายการบินไทย สายการบินเอมิเรตต์ และสายการบินการ์ต้า